રવિવારની રજા હોવાથી નત-નવી વાનગીઓ બનાવવા માટે મિતુલની પત્ની હેમાલિએ સવારથી જ રસોડું માથે લીધુ હતુ. મિતુલના નિવૃત પિતાજી ત્યાં નજીકના હિંડોળે બેઠી ઘસાઈ ગયેલાં ચશ્માની મદદથી, ધ્રુજતા હાથે છાપું પકડીને છાપું વાંચવાનો પ્રયત્ન કરી રહ્યાં હતાં. છાપા કરતાંયે વધું જીવન-લેખો એમનાં ચહેરા પરની કરચલીઓ પર દેખાતા હતાં. એક જમાનામાં ઘરનાં વડીલ શ્રી વિમોચનભાઈ કોલેજનાં પ્રોફેસર હતાં.